Screenshot: YouTube

U OMIŠU nije prošao proračun. HDZ je sa svojim osam vijećnika i uz pomoć Filipa Jurjevića iz HDSSD-a glasao protiv te je tako omiški gradonačelnik Ivan Kovačić nakon svega godinu i pol mandata zapravo izgubio vlast i Omišane, po svemu sudeći, čekaju novi, prijevremeni izbori.

Prijavio prethodnika za štetu od 20 milijuna kuna

Kovačić danas nije birao riječi. Jurjevića je optužio za političku trgovinu s HDZ-om, a osvrnuo se i na desetak kaznenih prijava koje je podnio protiv svog prethodnika, šefa omiškog HDZ-a Ivana Škaričića, koji je Omišem vladao 20 godina. Slučajevi su još otvoreni i Grad Omiš kao podnositelj prijava nije dobio povratnu informaciju o tome što se utvrdilo.

"Zahvaljujem Državnom odvjetništvu i policiji na ažurnosti i što su poslali odbačaj kaznenih prijava", bio je ironičan Kovačić, podsjetivši na izjavu bivšeg šefa USKOK-a i novog glavnog državnog odvjetnika Dinka Cvitana kako upravo najviše problema imaju s procesuiranjem lokalnih šerifa.

"Policija i Državno odvjetništvo trebaju štiti nas poštene građane od onih koji su ogrezli u nezakonitosti", poručio je on. Prijavama sumnjiči Škaričića za štetu od 20 milijuna kuna.

Veliki je to novac za mali Omiš, kojem predloženi, a neizglasani proračun iznosi 90 milijuna kuna. Kovačić upire u slučaj zagrebačkog gradonačelnika Milana Bandića. Njega su, kaže, priveli, a iznos štete za koji se sumnjiči kap je u mega proračunu Grada Zagreba.

"Kako radi u interesu grada, kada izaziva krizu?!"

Tekst se nastavlja ispod oglasa

Tehnički, Jurjević tvrdi da nije glasao za proračun jer se ne slaže kako je gradska vlast zamislila projekt gradske luke. Kovačić kaže da su usvojili sve njegove sugestije i da to definitivno nije bio razlog za rušenje vlasti i proračuna.

"Nije mi jasno kako Jurjević može reći da radi u interesu grada i građana, kada izaziva krizu i prijevremene izbore, što će koštati već prezaduženi Omiš pola milijuna kuna. Grad Omiš je za vrijeme našeg mandata postigao odlične rezultate. Državna revizija je konstatirala da smo smanjili dugove za 30 posto, sa 56 milijuna na 41 milijun kuna, a sada se sve to ruši", kaže Kovačić.

Afera do afere

Škaričića su prijavili za čitav niz djela, poput preskupog uređenja staze iznad Zakučca, prijevoza vode, naručivanja predizbornih anketa, oproštenog doprinosa Hrvatskim cestama, poslovnog odnosa Grada Omiša i Cestara, korištenja godišnjih odmora, odnosno, isplate za neiskorišteni odmor...

Šef omiškog HDZ-a, koji je nakon odlaska iz gradske uprave zbrinut stranačkom vezom u domu umirovljenika, naveo je da su bili protiv Kovačićevog proračuna jer su odustali od svih kapitalnih projekata koje je on pokrenuo. Sva je prilika da bi ih Škaričić uskoro mogao i nastaviti.